
Text rozhodnutia
Súd: Krajský súd Košice Spisová značka: 6S/112/2012 Identifikačné číslo súdneho spisu: 7012200516 Dátum vydania rozhodnutia: 25. 02. 2016 Meno a priezvisko sudcu, VSÚ: JUDr. Milan Konček ECLI: ECLI:SK:KSKE:2016:7012200516.3 ROZSUDOK V MENE SLOVENSKEJ REPUBLIKY Krajský súd v Košiciach v senáte zloženom z predsedu senátu JUDr. Milana Končeka a členov senátu JUDr. Evy Baranovej a JUDr. Valérie Mihalčínovej v právnej veci žalobcu: Mini Mix, s.r.o., Tyršovo nábrežie 11, Košice, práv. zast.: JUDr. Dušan Antol, advokát, Hlavná 108, Košice proti žalovanému: Finančné riaditeľstvo Slovenskej republiky, Lazovná 63, Banská Bystrica, v konaní o žalobe žalobcu proti rozhodnutiu žalovaného zo dňa 22.03.2012 č. 35076/2011 takto r o z h o d o l : Žalobu z a m i e t a. Žalobcovi právo na náhradu trov konania n e p r i z n á v a. o d ô v o d n e n i e : Žalovaný žalobou napadnutým rozhodnutím uvedeným v záhlaví tohto rozsudku zamietol odvolanie žalobcu zo dňa 17.07.2011 a potvrdil rozhodnutie Colného úradu Košice zo dňa 09.09.2011 č. X/XXXXX/ XXXX-XXXX, ktorým tento uznal žalobcu vinným z colného deliktu podľa § 70 zákona č. 199/2004 Z.z. (Colný zákon) spôsobom uvedeným v § 72 ods. 1 písm. d) Colného zákona a uložil mu sankciu podľa § 73 písm. a) a § 74 ods. 1 Colného zákona pokutu v sume 79.386,- eur, prepadnutie tovaru a povinnosť uhradiť štátu náklady spojené s prejednaním colného deliktu a súčasne rozhodol o uložení ochranného opatrenia - zhabania tovaru právnickej osobe Y. Y..N..K.. X. a A., Y..N..K.., X.. Žalovaný svoje rozhodnutie odôvodnil nasledovne cit.: „Colný úrad vykonal podľa § 12 zákona č. 199/2004 Z.z. v spojení s článkom 78 Colného kódexu následnú kontrolu písomných colných vyhlásení ev.č. XXXXXXXXXXXXX zo dňa 30.6.2009, ev.č. XXXXXXXXXXXXX zo dňa 19.8.2009, ev.č. XXXXXXXXXXXXX zo dňa 21.9.2009. ev.č. XXXXXXXXXXXXX zo dňa 26.11.2009, ev.č. XXXXXXXXXXXXX zo dňa 2.12.2009, ev.č. XXXXXXXXXXXXX zo dňa 30.12.2009, ev.č. XXXXXXXXXXXXX zo dňa 19.1.2010, ev.č. XXXXXXXXXXXXX zo dňa 3.2.2010, ev.č. XXXXXXXXXXXXX zo dňa 17.2.2010 a ev.č. XXXXXXXXXXXXX zo dňa 18.2.2010, na základe ktorých bol právnickej osoby Mini Mix, s.r.o., so sídlom Tyršovo nábrežie 11, 040 01 Košice, IČO: 43 839 894 (ďalej len „účastník konania“) prepustený do colného režimu voľný obeh tovar deklarovaný ako „ovocné prísady do vodných fajok - melasa“. Vykonanou následnou kontrolou colný úrad zistil, že účastník konania dovážaný tovar nomenklatúrne zatrieďoval do nesprávnej PpKN 2403 99 90, čím bola do účtovnej evidencie zapísaná nižšia ako skutočne dlžná suma dovoznej platby na základe colných predpisov. Na základe skutočností zistených colným úradom v rámci výkonu následnej kontroly vzniklo dôvodné podozrenie z porušenia colných predpisov účastníkom konania. Dňa 20.4.2010 bol colným úradom spísaný protokol o podozrení z porušenia colných predpisov zn. XXXX/XXXX-XXXX-Z., ktorý bol listom zn. XX/XXXXX/XXXX- XXXX zo dňa 27.4.2010 zaslaný s výzvou na vyjadrenie účastníkovi konania. Účastník konania sa k protokolu o podozrení z porušenia colných predpisov vyjadril listom zo dňa 12.5.2010 a prostredníctvom právneho zástupcu sa vyjadril listom doručeným colnému úradu dňa 13.5.2010. Colnému úradu bolo zároveň predložené splnomocnenie udelené účastníkom konania advokátovi JUDr. Dušanovi Antolovi, Zbrojničná 12, 040 01 Košice, zo dňa 10.5.2010. Protokol o následnej kontrole obsahujúci výsledky kontrolných zistení colného úradu bol spísaný pod značkou XXXXX/XXXX-XXXX-Z. dňa 29.4.2010 a v ten istý deň doručený na vedomie účastníkovi konania. Dňa 20.10.2010 vydal colný úrad rozhodnutie zn. XX/XXXXX/XXXX-XXXX, ktorým uznal účastníka konania zodpovedným z dopustenia sa colného deliktu podľa § 70 zákona č. 199/2004 Z.z. spôsobom uvedeným v § 72 ods. 1 písm. d) zákona č. 199/2004 Z.z., podľa ktorého sa colného deliktu dopustí ten, kto spôsobí, že mu bol tovar prepustený na základe nepravých, pozmenených alebo falšovaných dokladov alebo nesprávnych alebo nepravdivých údajov a uložil mu sankciu pokuty vo výške 79.386,- eur a sankciu prepadnutia tovaru. Uvedeným prvostupňovým rozhodnutím colný úrad uložil zároveň ochranné opatrenie - zhabanie tovaru, ktorý nebol vo vlastníctve porušovateľa a ktorého zhabanie si vyžadoval všeobecný verejný záujem. Rozhodnutie colného úradu zn. XX/XXXXX/XXXX-XXXX zo dňa 20.10.2010 bolo na základe včas podaného odvolania účastníka konania zrušené v odvolacom konaní rozhodnutím Colného riaditeľstva SR zn. XXXXX/XXXX-XXXX zo dňa 23.6.2011 a predmetná právna vec bola vrátená colnému úradu na nové prejednanie a rozhodnutie. Colný úrad predmetnú právnu vec opätovne prejednal, vrátane výzvy pre účastníka konania na vyjadrenie sa k podkladom pre vydanie rozhodnutia, a dňa 9.9.2011 vydal rozhodnutie zn. X/XXXXX/ XXXX-XXXX. Uvedeným rozhodnutím colný úrad uznal účastníka konania zodpovedným z dopustenia sa colného deliktu podľa § 70 zákona č. 199/2004 Z.z. spôsobom uvedeným v § 72 ods. 1 písm. d) zákona č. 199/2004 Z.z., podľa ktorého sa colného deliktu dopustí ten, kto spôsobí, že mu bol tovar prepustený na základe nepravých, pozmenených alebo falšovaných dokladov alebo nesprávnych alebo nepravdivých údajov. Citovanú skutkovú podstatu naplnil účastník konania podľa rozhodnutia colného úradu tým, že v písomných colných vyhláseniach uvedených v napadnutom prvostupňovom rozhodnutí uviedol v odsekoch 31 a 33 písomných colných vyhlásení nesprávne údaje o tovare, čím spôsobil, že mu bol tovar podliehajúci spotrebnej dani (prísady do vodných fajok) prepustený do colného režimu voľný obeh ako tovar, ktorý spotrebnej dani nepodlieha. Účastník konania zatriedil v odseku 33 písomných colných vyhlásení (JCD) dovážaný tovar do podpoložky kombinovanej nomenklatúry (PpKN) 2403 99 90, kde zatriedený tovar nepodlieha spotrebnej dani z tabakových výrobkov. Týmto účastník konania konal v rozpore s článkom 62 ods. 1 Nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva v znení neskorších zmien a doplnkov (ďalej len „Colný kódex“) v spojení s článkom 199 Nariadenia Komisie (EHS) č. 2454/93 z 2. júla 1993, zavádzajúce ustanovenia pre vykonávanie nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex spoločenstva v znení neskorších zmien a doplnkov (ďalej len „nariadenie č. 2454/93“). Za uvedený colný delikt bola účastníkovi konania uložená sankcia pokuty vo výške 79.386,- eur, sankcia prepadnutia tovaru, ktorý bol zaistený rozhodnutím colného úradu zn. XXXXX/XXXX-XXXX zo dňa 16.5.2011 a povinnosť zaplatiť náklady spojené s prejednaním colného deliktu určené paušálnou sumou 33,19 eur. Napadnutým rozhodnutím zároveň colný úrad rozhodol o zhabaní tovaru, ktorý bol zaistený rozhodnutiami colného úradu zn. XXXXX/XXXX-XXXX, W. XX/XXXX zo dňa 3.6.2010, zn. XXXXX/ XXXX-XXXX zo dňa 16.5.2011, zn. XXXXX/XXXX-XXXX zo dňa 16.5.2011 a zn. XXXXX/XXXX-XXXX zo dňa 16.5.2011, pretože tovar nebol vo vlastníctve účastníka konania a jeho zhabanie si vyžadoval všeobecný verejný záujem. Rozhodnutie colného úradu zn. X/XXXXX/XXXX-XXXX zo dňa 9.9.2011 bolo doručené okrem účastníka konania tiež právnickej osobe Y. Y..N..K.. X., F. XX, XXX XX X. a právnickej osobe A. Y..N..K.., W. Q. XX, XXX XX X., s ktorými sa konalo ako s účastníkmi konania, pretože sa u nich zistil tovar, ktorý bol uvedeným rozhodnutím zhabaný. Rozhodnutie colného úradu napadol účastník konania prostredníctvom splnomocneného zástupcu v zákonnej lehote odvolaním zo dňa 18.10.2011. V odvolaní účastník konania uvádza, že príslušné tlačivá JCD boli vyplnené „pracovníkmi colného pracoviska Bratislava“, pretože účastník konania s tým nemal žiadne skúsenosti a znalosti. Tovar bol pracovníkmi označený príslušným kódom bez toho, aby mala spoločnosť účastníka konania záujem uvádzať nesprávne údaje, podvádzať, klamať a niekoho zavádzať. Účastník konania v odvolaní tiež uvádza, že výsledok expertízy - protokol o skúške Colného laboratória CR SR v Bratislave č. T.-XXXX/XX zo dňa 10.3.2010 považuje za pochybný. Podľa účastníka konania neboli bližšie konkretizované spôsoby a metódy vykonanej analýzy predmetného tovaru. Pre skutkový a právny záver v protokole Colného laboratória, podľa účastníka konania, absentuje náležitá odborná analýza. Účastník konania spochybňuje odbornú analýzu Colného laboratória CR SR a opakovanie žiada, aby sa odborná expertíza vykonala znalcom, resp. znaleckým ústavom zapísaným v zozname znalcov Ministerstva spravodlivosti SR, resp. iným špecializovaným subjektom, ktorý bude vedieť vykonať podrobnú analýzu tovaru, ktorý je predmetom konania. Účastník konania poukazuje na podrobnú špecifikáciu zloženia tovaru J. P. A., z ktorej vyplýva, že v tovare sa nachádza podiel tabaku od 10 % do 12 % okrem iných súčastí, pričom podiel nikotínu a dechtu je 0 %. Účastník konania uvádza, že napriek tomuto vyjadreniu je potrebné skúmať znalcami, aké je skutočné zloženie tovaru, ktorý je predmetom tohto konania. Podľa účastníka konania je taktiež nesprávne, ak sa rozhodnutie po následnej kontrole zaoberá celým množstvom tovaru (vyše 10 ton) a na toto dodatočne vymeriava colný dlh a vyrubuje rozdiel dane, aj keď na toto nemá žiadne dôkazy. Pri následnej kontrole bol u účastníka konania zaistený tovar iba v množstve 2.058,75 kg. V ďalšej časti odvolania účastník konania cituje rôzne ustanovenia všeobecne záväzných právnych predpisov a uvádza, že napadnuté rozhodnutie má pre neho likvidačný charakter. Z dôvodov uvedených v odvolaní účastník konania žiada napadnuté rozhodnutie zrušiť v celom rozsahu. O podanom odvolaní účastníka konania bola v zmysle § 56 správneho poriadku oboznámená tiež právnická osoba Y. Y..N..K.. X., F. XX, XXX XX X. a právnická osoba A. Y..N..K.., W. Q. XX, XXX XX X., zastúpená advokátom JUDr. Dušanom Antolom, Zbrojničná 12, 040 01 Košice. Uvedené právnické osoba k obsahu predmetného odvolania zo dňa 18.10.2011 nevzniesli žiadne pripomienky. Podľa ustanovenia § 59 ods. 1 správneho poriadku odvolací orgán preskúma napadnuté rozhodnutie v celom rozsahu. To znamená, že nie je viazaný len návrhmi účastníka konania uvedenými v odvolaní. Finančné riaditeľstvo SR, ako odvolací orgán, preskúmalo odvolaním napadnuté rozhodnutie colného úradu, námietky účastníka konania uvedené v jeho odvolaní i všetky ostatné skutočnosti súvisiace s prejednávanou právnou vecou. Všetky dôkazné prostriedky boli starostlivo vyhodnotené a dôkazy boli posudzované v súlade s ustanovením § 3 a § 34 správneho poriadku. K skutočnostiam uvádzaným účastníkom konania v jeho odvolaní i k ostatným skutočnostiam zisteným oboznámením sa so súvisiacim spisovým materiálom uvádza Finančné riaditeľstvo SR nasledovné: Písomné colné vyhlásenia, na základe ktorých bol predmetný tovar prepustený do colného režimu voľný obeh, podal ako deklarant účastník konania. Z odsekov 14 a 54 písomných colných vyhlásení vyplýva, že ich podával účastník konania ako deklarant vo vlastnom mene a na vlastný účet. To, či bola na vyplnenie tlačív jednotného colného dokladu (JCD) poverená iná osoba, nezbavuje účastníka konania ako deklaranta v colnom konaní jeho zodpovednosti podľa článku 199 ods. 1 nariadenia č. 2454/93. Podľa článku 199 ods. 1 nariadenia č. 2454/93 bez toho, aby bolo dotknuté prípadné uplatňovanie trestnoprávnych ustanovení, predloženie vyhlásenia colnému úradu, ktoré podpíše deklarant alebo jeho zástupca, alebo tranzitného vyhlásenia podaného pomocou elektronického postupu spracovania údajov zakladá v súlade s platnými ustanoveniami zodpovednosť deklaranta alebo jeho zástupcu za správnosť údajov uvedených vo vyhlásení, pravosť predložených dokladov a splnenie všetkých povinností súvisiacich s umiestnením predmetného tovaru do navrhovaného režimu. Zároveň je potrebné poukázať na ďalšie povinnosti deklaranta vyplývajúce z článku 62 ods. 1 Colného kódexu, podľa ktorého písomné colné vyhlásenie musí byť podané na tlačive, ktoré zodpovedá úradnému vzoru stanovenému pre tento účel. Musí byť podpísané a musí obsahovať všetky náležitosti nevyhnutné pre uplatňovanie predpisov upravujúcich colný režim, do ktorého je tovar navrhovaný v colnom vyhlásení. Podľa článku 62 ods. 2 Colného kódexu, k písomnému colnému vyhláseniu musia byt' pripojené všetky doklady, ktorých predloženie je nevyhnutné pre uplatňovanie predpisov upravujúcich colný režim, do ktorého je tovar navrhovaný v colnom vyhlásení. Z citovaných ustanovení colných prepisov jednoznačne vyplýva, že deklarant je povinný uvádzať pravdivé a správne údaje o deklarovanom tovar, pričom za porušenie tejto povinnosti nesie príslušnú právnu zodpovednosť. V prípade, ak dôjde na základe nesprávnych alebo nepravdivých údajov uvedených deklarantom alebo jeho zástupcom k prepusteniu tovaru do určitého colného režimu, nastupuje deliktuálna zodpovednosť za colný delikt, ktorého skutková podstata je uvedená v ustanovení § 72 ods. 1 písm. d) zákona č. 199/2004 Z.z. Možnosť, že dôjde k odhaleniu toho, že deklarant uvádza, resp. uvádzal v návrhu na prepustene tovaru nesprávne alebo nepravdivé údaje, nie je viazaná len na colné konanie, ale môže nastať aj neskôr, napríklad v rámci výkonu následnej kontroly po prepustení tovaru. Colné orgány prepustením tovaru do navrhnutého colného režimu nepreberajú zodpovednosť za správnosť alebo pravdivosť údajov uvádzaných deklarantom alebo jeho zástupcom v colnom konaní a majú právo, overovať pravdivosť alebo správnosť týchto údajov aj po prepustení tovaru, čomu zodpovedá inštitút následnej kontroly podľa § 12 zákona č. 199/2004 Z.z., resp. článok 78 Colného kódexu. K námietke účastníka konania, že nemal žiaden záujem uvádzať nesprávne údaje, podvádzať, klamať a niekoho zavádzať, odvolací orgán uvádza, že otázka zavinenia (nedbanlivosti alebo úmyslu), je pri posudzovaní zodpovednosti za colný delikt (porušenie colných predpisov právnickou osobou) irelevantná. Zodpovednosť za colný delikt je konštruovaná ako objektívna zodpovednosť bez možnosti exkulpácie, teda ako zodpovednosť za výsledok protiprávneho konania bez ohľadu na zavinenie. Ak deklarant (účastník konania) poruší svoju právnu povinnosť uvádzať správne a pravdivé údaje o tovare a následne dôjde k prepusteniu predmetného tovaru do navrhnutého colného režimu, je naplnená skutková podstata colného deliktu uvedená v § 72 ods. 1 písm. d) zákona č. 199/2004 Z.z., podľa ktorého sa colného deliktu dopustí ten, kto spôsobí, že mu bol tovar prepustený na základe nesprávnych alebo nepravdivých údajov. Ako už bolo spomenuté vyššie, účastník konania v postavení deklaranta zodpovedá v zmysle článku 199 ods. 1 nariadenia č. 2454/93 za správnosť údajov uvedených v colnom vyhlásení, vrátane údajov o nomenklatúrnom zatriedení dovezeného tovaru, pravosť predložených dokladov a splnenie všetkých povinností súvisiacich s umiestnením predmetného tovaru do navrhovaného režimu. To, či účastník konania uviedol v odsekoch 31 a 33 písomných colných vyhlásení nesprávne údaje úmyselne alebo nie, nemá vplyv na jeho objektívnu zodpovednosť podľa článku 199 ods. 1 nariadenia č. 2454/93 a na naplnenie skutkovej podstaty colného deliktu podľa § 72 ods. 1 písm. d) zákona č. 199/2004 Z.z. Účastníkom konania spochybňovaný výsledok expertízy - protokol o skúške č. T.-XXXX/XX zo dňa 10.3.2010 slúžil colnému úradu ako jeden, avšak nie jediný podklad pre vydanie rozhodnutia o colnom delikte. V zásade ním malo byť preukázané skutočné zloženie a charakter predmetného tovaru, čo následne umožnilo posúdiť správnosť alebo nesprávnosť zatriedenia predmetného tovaru do príslušnej podpoložky kombinovanej nomenklatúry (PpKN). Colné laboratórium Colného riaditeľstva SR nerozhodovalo o nomenklatúrnom zatriedení predmetného tovaru, ale na základe výsledkov odbornej analýzy predložených vzoriek určilo, kam by podľa laboratórnych výsledkov mala byť predmetná vzorka zatriedená (do ktorej podpoložky colného sadzobníka). Výsledok odbornej expertízy Colného laboratória bol, ako je uvedené vyššie, len jedným z podkladov pre neskoršie rozhodnutie colného úradu v danej právnej veci, pričom je tiež potrebné uviesť, že Colné laboratórium Colného riaditeľstva SR je na vykonávanie odborných expertíz (skúšania) v potrebnom rozsahu akreditované Slovenskou národnou akreditačnou službou (číslo osvedčenia 133/S-l32). Colné laboratórium Colného riaditeľstva SR musí ako akreditované zariadenie spĺňať požiadavky akreditácie v zmysle normy STN EN ISO/ IEC 17025 (Všeobecné požiadavky na kompetentnosť skúšobných a kalibračných laboratórií). K otázke oprávnenia vykonávania odborných expertíz a skúmania predmetného tovaru Colným laboratóriom Colného riaditeľstva SR sa colný úrad podrobne vyjadril v odôvodnení prvostupňového rozhodnutia a odvolací orgán nezistil žiadnu skutočnosť, ktorá by spochybňovala oprávnenie Colného laboratória Colného riaditeľstva SR vykonať analýzu predmetného tovaru, či správnosť a objektívnosť zistených výsledkov. Čo sa týka správnosti nomenklatúrneho zatriedenia predmetného tovaru, poskytol k nemu stanovisko aj Colný úrad Bratislava listom zn. XXXXX/XXXX-XXXX zo dňa 23.3.2010, ktorý je okrem iného oprávnený rozhodovať o žiadostiach o vydanie záväznej informácie o nomenklatúrnom zatriedení tovaru. Ak chcel účastník konania vylúčiť riziko nesprávneho nomenklatúrneho zatriedenia dovážaného tovaru, mal možnosť požiadať v zmysle článku 12 Colného kódexu v spojení s § 16 zákona č. 199/2004 Z.z. o vydanie záväznej informácie miestne príslušný colný úrad, ktorým je Colný úrad Bratislava. Podľa článku 12 ods. 1 Colného kódexu colné orgány vydávajú záväznú informáciu o nomenklatúrnom zatriedení tovaru alebo záväznú informáciu o pôvode tovaru na písomnú žiadosť. V prípade, ak účastník konania o vydanie záväznej informácie o nomenklatúrnom zatriedení tovaru nepožiada, a tovar si zatriedi do PpKN sám, prípadne na to splnomocní inú osobou (zástupca v colnom konaní) vystavuje sa riziku, že nomenklatúrne zatriedenie tovaru nebude správne. Za údaje o tovare, vrátane údajov o nomenklatúrnom zatriedení tovaru, poskytnuté colným orgánom v colnom konaní, nesie účastník konania ako deklarant objektívnu zodpovednosť. Autoritou oprávnenou posudzovať správnosť nomenklatúrneho zatriedenia tovaru sú v colnom konaní i pri výkone následnej kontroly po prepustení tovaru colné orgány. Pretože výsledok odborného posúdenia predmetného tovaru je pre posúdenie správnosti jeho nomenklatúrneho zatriedenia podstatný, nesmú existovať o správnosti a zákonnosti získania tohto výsledku žiadne pochybnosti. Z uvedeného dôvodu colný úrad rešpektoval právny názor Colného riaditeľstva SR vyjadrený v rozhodnutí zn. XXXXX/XXXX-XXXX zo dňa 23.6.2011 a v novom prejednaní veci vykonal opätovný odber vzoriek zo zaisteného tovaru za prítomnosti konateľa účastníka konania a konateľa právnickej osoby A. Y..N..K.., W. Q. XX, XXX XX X. (zápisnica o odoberaní vzoriek zn. XXXXX/XXXX-XXXX zo dňa 29.4.2011). Odobrané vzorky boli zaslané na posúdenie Colnému laboratóriu Colného riaditeľstva SR, ktoré v prípade všetkých odobratých vzoriek konštatovalo, že ide o nehomogénnu zmes zloženú z nahrubo narezaných tabakových listov, listových žíl a hustej lepkavej hmoty, ktorá spája časti vzorky. Posudzované vzorky boli vyhodnotené ako tabak v zmysle § 4 ods. 6 zákona č. 106/2004 Z.z. o spotrebnej dani z tabakových výrobkov v znení neskorších predpisov, pričom svojimi parametrami spĺňali podmienky pre zatriedenie do podpoložky 2403 10 10 kombinovanej nomenklatúry spoločného colného sadzobníka. Pri posudzovaní výsledkov odbornej expertízy predmetného tovaru a posúdenia otázky zatriedenia tohto tovaru do príslušnej podpoložky kombinovanej nomenklatúry spoločného colného sadzobníka colný úrad postupoval v súlade s ustanovením § 34 ods. 4 a 5 správneho poriadku, podľa ktorého správny orgán hodnotí dôkazy podľa svojej úvahy, a to každý dôkaz jednotlivo a všetky dôkazy v ich vzájomnej súvislosti. Colný úrad zároveň rešpektoval ustanovenie § 33 ods. 2 správneho poriadku a dal účastníkovi konania možnosť vyjadriť sa k zisteným skutočnostiam. Postup colného úradu a jeho vysporiadanie sa so zistenými skutočnosťami (podkladmi pre rozhodnutie) sú podrobne uvedené v odôvodnení napadnutého rozhodnutia. Účastník konania v odvolaní uvádza, že rozhodnutie po colnej kontrole sa zaoberá celým množstvom tovaru (vyše 10 ton) a na toto dodatočne vymeriava colný dlh, aj keď na to nemá žiadne dôkazy, keďže pri následnej kontrole bol zaistený tovar iba v množstve 2.058,75 kg. Uvedená námietka účastníka konania je neopodstatnená, keďže napadnutým rozhodnutím zn. X/ XXXXX/XXXX-XXXX zo dňa 9.9.2011 colný úrad rozhodol o zodpovednosti účastníka konania za colný delikt a nie o vymeraní colného dlhu a vyrubení dane. Otázka vzniku colného dlhu a jeho dodatočného vymerania je predmetom samostatného konania, ktorého priebeh a výsledky nemôžu byť riešené v konaní o odvolaní účastníka konania proti rozhodnutiu o colnom delikte. Napriek tomu je však potrebné uviesť, že pri vymeraní, resp. dovymeraní colného dlhu colné orgány nevychádzajú len zo zistení týkajúcich sa konkrétneho zaisteného tovaru, ale skúmajú aj ďalšie okolnosti prejednávanej právnej veci, najmä skutočnosti zrejmé z príslušných dokumentov a dokladov týkajúcich sa dovážaného tovaru. Dodatočné vymeranie colného dlhu, resp. jeho dovymeranie, či rozhodnutie o porušení colných predpisov pri dovoze tovaru je možné na základe skutkového stavu zisteného kontrolou dokumentácie a dokladov vzťahujúcich sa na daný tovar i v prípade, ak už nie je možné predmetný tovar predložiť, pretože bol spotrebovaný, zničený, či odcudzený a tiež aj v prípade, ak nebol tento tovar vôbec zaistený. Skutkový stav veci, najmä určenie predmetného tovaru v príslušných colných a sprievodných dokladoch vzťahujúcich sa na dovážaný tovar umožňujú použiť kontrolné zistenia (výsledky odbornej expertízy) z odobratých vzoriek na celé množstvo dovážaného tovaru, ktorého sa porušenie colných predpisov, či dovymeranie dovozných platieb týka. Námietka účastníka konania, že napadnuté rozhodnutie má likvidačný charakter, nemôže byť s ohľadom na právnu úpravu ukladania sankcie za colný delikt a posudzovania jej výšky, dôvodom na zrušenie napadnutého rozhodnutia. Jediným v zákone uvedeným kritériom pre určenie výšky sankcie pokuty je závažnosť porušenia colných predpisov. Zákon č. 199/2004 Z.z. ani iný všeobecne záväzný právny predpis nepozná ekonomické alebo sociálne dôvody pre prípadne zníženie sankcie pokuty za colný delikt, resp. pre jej odpustenie, či neuloženie. Z uvedeného dôvodu nemôže odvolací orgán považovať túto námietku účastníka konania za zákonný dôvod na úpravu výšky sankcie alebo na jej neuloženie. Odvolací orgán sa po oboznámení s prejednávanou právnou vecou stotožňuje s druhom a výškou sankcie uloženou colným úradom. Uložená sankcia vo výške 79.386,- eur je vo vzťahu ku konkrétnej skutkovej podstate colného deliktu a zistenému skutkovému stavu veci primeraná a zodpovedá závažnosti porušenia colných predpisov účastníkom konania. Závažnosť porušenia colných predpisov je podľa § 74 ods. 1 zákona č. 199/2004 Z.z. jediným priamo v zákone uvedeným kritériom pre určenie výšky sankcie pokuty. Posúdenie miery závažnosti porušenia colných predpisov v konkrétnom prípade je vecou správnej úvahy príslušného colného orgánu, ktorý túto otázku posudzuje na základe vykonaného dokazovania a po zvážení všetkých podkladov pre rozhodnutie zhromaždených v konaní. Finančné riaditeľstvo SR, ako odvolací orgán, sa po oboznámení so všetkými skutkovými i právnymi okolnosťami rozhodovanej veci domnieva, že uložená sankcia pokuty je primeraná a nevybočuje z medzí správneho uváženia. Vhodne určená výška uloženej pokuty, ktorá vychádza z dostatočne zisteného skutkového stavu veci, zohľadňuje závažnosť porušenia colných predpisov a nevybočuje z medzí správneho uváženia, prispieva k tomu, aby bolo rozhodnutie colného úradu zákonné, vecne a obsahovo správne, spravodlivé, a aby sa napĺňal nielen represívny, ale aj preventívny účel a má podľa možnosti viesť účastníka konania k dobrovoľnému plneniu uložených povinností a samozrejme k rešpektovaniu právnych predpisov i rozhodnutí správnych orgánov v budúcnosti. Colný úrad vydal rozhodnutie, ktoré je v súlade so všeobecne záväznými právnymi predpismi, rešpektuje zásadu zákonnosti a má všetky formálne i obsahové náležitosti požadované ustanoveniami § 46 a 47 správneho poriadku. Colný úrad v konaní zabezpečil všetky podklady, ktoré boli potrebné pre dostatočné zistenie skutkového stavu veci a v súlade so zákonom ich vyhodnotil, pričom pri dokazovaní rešpektoval ustanovenia § 34 správneho poriadku. Právna kvalifikácia porušenia colných predpisov účastníkom konania, ako aj určenie ostatných skutočností potrebných pre vydanie rozhodnutia, zodpovedá komplexne vykonanému dokazovaniu. Odôvodnenie preskúmavaného prvostupňového rozhodnutia korešponduje s jeho výrokovou časťou, a v plnej miere zrozumiteľným a prehľadným spôsobom vysvetľuje postup colného úradu v konaní o colnom delikte a pri vydávaní prvostupňového rozhodnutia. Z obsahu súvisiaceho spisového materiálu je zrejmé, že colný úrad ako správny orgán prvého stupňa plne rešpektoval zásadu aktívnej súčinnosti účastníkov konania uvedenú v § 3 ods. 2 správneho poriadku, vrátane rešpektovania práv účastníkov konania na vyjadrenie sa v zmysle § 33 ods. 2 správneho poriadku, ktoré však nebolo zo strany všetkých účastníkov konania uplatnené. Na základe vyššie uvedených skutočností, rozhodlo v riadnom odvolacom konaní Finančné riaditeľstvo SR tak, ako je uvedené vo výrokovej časti tohto rozhodnutia.“ Rozhodnutie žalovaného bolo doručené žalobcovi dňa 04.04.2012. Včas podanou žalobou, podanou osobne na podateľni Krajského súdu v Košiciach dňa 18.05.2012, sa žalobca, nesúhlasiac s vyššie citovaným odôvodnením žalovaného rozhodnutia, domáhal preskúmania rozhodnutia žalovaného uvedeného v záhlaví tohto rozsudku, pričom namietal, že žalovaný nesprávne zatriedil tovar do PpKN č. 2403 10 10, pretože podľa žalobcu ho mal zatriediť do podpoložky č. 2403 99 90 - ovocné prísady do vodných fajok (melasa) tak, ako to urobil žalobca, pretože do podpoložky 2403 10 10 sa zatrieďuje iba tabak na fajčenie. Podľa žalobcu, ak podľa výsledkov odbornej expertízy je zrejmé, že odobraté vzorky obsahujú cca 12 % tabaku, tak z toho žalobca vyvodzuje, že sa nemôže jednať o tabak na fajčenie, ako to výslovne uvádza v žalobe. V žalobe ďalej vytýka žalovanému, že z jeho rozhodnutia vyplýva, že ani žalovaný nepozná presnú odpoveď na túto otázku, pokiaľ ide o zatriedenie predmetného tovaru a len opakuje svoje argumenty a neprihliada na odborné otázky. Ďalej vytýkal žalovanému, že mu nebola poskytnutá možnosť oboznámiť sa s dôkazmi a súčasne navrhol vykonať znalecké dokazovanie súdom. Taktiež namietal, že žalované rozhodnutie je nedostatočne odôvodnené, že nespĺňa požiadavky ust. § 4 ods. 3 zákona č. 106/2004 Z.z. a že pri kontrole nekládol odpor a nevlastní špecializované laboratórium. K žalobe žalobcu sa podrobne a obsahovo zhodne s obsahom žalovaného rozhodnutia vyjadril žalovaný, a to podaním doručeným súdu dňa 13.07.2012, datovaným dňom 09.07.2012, ktoré vyjadrenie súd doručil právnemu zástupcovi žalobcu dňa 27.01.2016. Žalovaný zotrval na správnosti svojho žalobou žalobcu napadnutého rozhodnutia, a preto navrhol žalobu zamietnuť a žalobcovi nepriznať právo na náhradu trov konania. Súd na základe ustanovení § 244 a nasl. O.s.p., podľa § 247 a nasl. O.s.p. preskúmal žalobou napadnuté rozhodnutie žalovaného v rozsahu a z dôvodov uvedených v žalobe a po nariadení pojednávania, po vypočutí žalovaného, konajúc v neprítomnosti žalobcu, ktorý sa na pojednávanie nedostavil, svoju neprítomnosť ospravedlnil a súhlasil s tým, aby súd jeho vec prejednal v neprítomnosti jeho právneho zástupcu, po oboznámení sa s obsahom administratívnych spisov prvostupňového, ako aj druhostupňového správneho orgánu dospel k záveru, že žalobe žalobcu z dôvodov uvedených v žalobe nemožno priznať úspech z ďalej uvedených dôvodov. Podľa § 244 ods. 1 O.s.p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len „rozhodnutie správneho orgánu“), (§ 244 ods. 2 O.s.p.). Rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia, alebo zrušujú oprávnenia a povinnosti fyzických alebo právnických osôb, alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť (§ 244 ods. 3 O.s.p.). Podľa ust. § 247 ods. 1 O.s.p. podľa ustanovení tejto hlavy sa postupuje v prípadoch, v ktorých fyzický alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada aby súd preskúmal zákonnosť tohto rozhodnutia a postupu. Pri preskúmavaní zákonnosti rozhodnutia je pre súd rozhodujúci skutkový stav, ktorý tu bol v čase vydania napadnutého rozhodnutia. Súd môže vykonať dôkazy nevyhnutné na preskúmanie napadnutého rozhodnutia (§ 250i ods. 1 O.s.p.). Pri rozhodnutí, ktoré správny orgán vydal na základe zákonom povolenej voľnej úvahy (správne uváženie), preskúmava súd iba, či také rozhodnutie nevybočilo z medzí a hľadísk ustanovení zákonom. Súd neposudzuje účelnosť a vhodnosť správneho rozhodnutia (§ 245 ods. 2 O.s.p.). Následná kontrola ako jedna z foriem colného dohľadu vykonávaná colným úradom je upravená v článku 78 Nariadenia Rady EHS č. 2913/92 z 12. októbra 1992, ktorým sa ustanovuje Colný kódex spoločenstva (ďalej len „Colný kódex“), ako aj v § 12 zákona č. 199/2004 Z.z. (ďalej len „Colný zákon“). Podľa článku 78 bod 1 Colného kódexu po prepustený tovaru môžu colné orgány z vlastného podnetu alebo na žiadosť deklaranta colné vyhlásenie opraviť. Podľa článku 78 bod 2 Colného kódexu po prepustení tovaru môžu colné orgány kontrolovať obchodné doklady a iné údaje vzťahujúce sa k dovozným alebo vývozným operáciám s tovarom alebo k následným obchodným operáciám s týmto tovarom s cieľom presvedčiť sa o správnosti údajov uvedených v colnom vyhlásení. Kontrolu je možné vykonať u deklaranta alebo inej osoby, ktorá sa priamo alebo nepriamo obchodne podieľa na uvedených operáciách, alebo u akejkoľvek inej osoby, ktorá má u seba uvedené doklady a údaje na obchodné účely. Colné orgány môžu taktiež prehliadať tovar, pokiaľ ho ešte je možné predložiť. Podľa článku 78 bod 3 Colného kódexu, ak výsledky preskúmania colného vyhlásenia alebo následnej kontroly nasvedčujú tomu, že predpisy upravujúce príslušný colný režim boli uplatnené na základe nesprávnych alebo neúplných údajov, colné orgány v súlade s vydanými predpismi môžu prijať opatrenia nevyhnutné na nápravu, pričom zoberú do úvahy nové informácie, ktoré majú k dispozícii. Podľa § 12 ods. 5 Colného zákona colný úrad v záujme zistenia skutočného stavu veci vykonáva pri následnej kontrole dokazovanie. Colný úrad na dokazovanie použije všetky prostriedky, ktorými možno zistiť a objasniť skutočný stav veci a ktoré sú v súlade s právnymi predpismi. Colný úrad hodnotí dôkazy podľa svojej úvahy, a to každý dôkaz jednotlivo a všetky dôkazy v ich vzájomnej súvislosti. Podľa § 12 ods. 14 Colného zákona, ak skutočnosti zistené následnou kontrolou preukázali, že colné predpisy boli uplatnené na základe nesprávnych alebo neúplných údajov, colný úrad vyhotoví protokol. Podľa § 12 ods. 22 Colného zákona, ak sa má v súlade s colnými predpismi dodatočne vymerať colný dlh, colný úrad zapíše do účtovnej evidencie sumu colného dlhu uvedenú v protokole, ktorá má byť vybratá alebo zostáva na vybratie, a v súlade s colnými predpismi oznámi túto sumu dlžníkovi rozhodnutím o dodatočnom vymeraní colného dlhu. Podľa § 12 ods. 23 Colného zákona výrok rozhodnutia o dodatočnom vymeraní colného dlhu obsahuje rozhodnutie vo veci s uvedením sumy colného dlhu, ktorá sa má vybrať alebo ktorá zostáva na vybratie a ktorú colný úrad vymeral a zapísal, dlžníka, právnych skutočností, na základe ktorých vznikol colný dlh, a okamihu vzniku colného dlhu. Colný úrad zároveň vo výroku uvedie ustanovenia právneho predpisu, podľa ktorých rozhodol, a určí lehotu na zaplatenie sumy colného dlhu podľa colných predpisov. Podľa § 12 ods. 24 Colného zákona odôvodnením rozhodnutia o dodatočnom vymeraní colného dlhu je protokol, ktorý sa doručuje spolu s týmto rozhodnutím. Podľa § 12 ods. 25 Colného zákona následnú kontrolu možno vykonať v lehote troch rokov od konca roka, v ktorom vznikla povinnosť zaplatiť clo alebo tovaru bolo pridelené colne schválené určenie alebo použitie, pričom rozhodujúca je skutočnosť, ktorá nastala neskôr. Z uvedeného vyplýva, že rozhodnutie v colnom konaní o prepustení tovaru do colného režimu, teda colné vyhlásenie podávané colným deklarantom potvrdené colným úradom, nemožno považovať za rozhodnutie, ktoré nemôže podliehať zmene a jeho platnosť je absolútne nepodmienená a trvalá. Colné vyhlásenie možno po prepustení tovaru za splnenia zákonných podmienok opraviť (na žiadosť deklaranta alebo z vlastného podnetu colného orgánu) alebo tiež colné vyhlásenie a údaje v ňom potvrdené colným úradom môžu byť predmetom následnej kontroly (ako tomu bolo v prejednávanom prípade) a v závislosti od jej výsledkov potom následného zákonného korigovania. Právna norma stanovuje, že cieľom následnej kontroly je „presvedčiť sa o správnosti údajov uvedených v colnom vyhlásení“, a následne podmieňuje prijatie nápravných opatrení (ktorým je v prejednávanej veci dodatočné vymeranie colného dlhu) skutočnosťou, že „predpisy upravujúce príslušný colný režim boli uplatnené na základe nesprávnych alebo neúplných údajov“. Z uvedeného nemožno vyvodiť záver, že „údajmi v colnom vyhlásení“ sú myslené len skutkové údaje. Údajmi sú všetky údaje, ktoré colný deklarant povinne uvádza v colnom vyhlásení, vrátane nomenklatúrneho kódu tovaru, ktorý vlastne predstavuje právnu, resp. zákonnú kategorizáciu predmetu dovozu. Zatriedenie tovaru do podpoložky kombinovanej nomenklatúry je údaj, ktorý podlieha následnej colnej kontrole a zistený nesúlad v uvádzaní tohto údaju v colnom vyhlásení oprávňuje colné orgány k prijatiu zákonných opatrení. Podľa článku 68 Colného kódexu colné orgány môžu s cieľom overenia prijatých colných vyhlásení a) kontrolovať colné vyhlásenie a doklady k nemu priložené. Colné orgány môžu požadovať, aby im deklarant predložil ďalšie doklady potvrdzujúce správnosť údajov uvedených v colnom vyhlásení; b) prehliadať tovar a s cieľom jeho analýzy alebo podrobnej prehliadky odoberať vzorky. Colné vyhlásenie podáva deklarant, colný úrad prijatie colného vyhlásenia potvrdí, prijatím colného vyhlásenia však záväzne nerozhoduje o správnosti nomenklatúrneho zatriedenia dovážaného tovaru. Aby mal žalobca ako colný deklarant istotu, že dovážaný tovar zatrieďuje do správnej podpoložky kombinovanej nomenklatúry, mohol využiť svoje zákonné oprávnenie a požiadať príslušný orgán o vydanie záväznej informácie, ako to vyplýva z ďalej citovaných právnych predpisov. Podľa článku 12 bod 1 Colného kódexu colné úrady vydajú záväznú informáciu o nomenklatúrnom zatriedení tovaru alebo záväznú informáciu o pôvode tovaru na písomnú žiadosť, konajúc v súlade s postupom výboru. Podľa § 16 ods. 3 Colného zákona žiadosť o záväznú informáciu sa podáva colnému úradu, ktorý je príslušný podľa osobitného predpisu. Vzor tlačiva žiadosti o vydanie záväznej informácie a vzor tlačiva záväznej informácie sú uvedené v osobitnom predpise. Podľa § 10 zákona č. 652/2004 Z.z. o orgánoch štátnej správy v colníctve a o zmene a doplnení niektorých zákonov v znení neskorších predpisov Colný úrad Bratislava vydáva záväzné informácie o nomenklatúrnom zatriedení tovaru a záväzné informácie o pôvode tovaru; túto pôsobnosť vykonáva na celom území Slovenskej republiky. Ak deklarant o vydanie záväznej informácie v colnom konaní nepožiada, nemôže prenášať zodpovednosť za správnosť údajov uvádzaných v colnom vyhlásení na colný úrad. O záväznú informáciu o nomenklatúrnom zatriedení tovaru požiadal až prvostupňový správny orgán pri vykonávaní dokazovania počas následnej kontroly v záujme zistenia skutočného stavu veci. Išlo o riadny zákonný postup správneho orgánu. Žalobca, ako vyplýva z obsahu administratívnych spisov žalovaného o vydanie záväznej informácie v zmysle čl. 12 bodu 1 Colného kódexu, resp. § 16 ods. 3 Colného zákona nepožiadal. Predmet dane podľa zákona č. 106/2004 Z.z. o spotrebnej dani z tabakových výrobkov s účinnosťou k 31.03.2010 je upravený nasledovne: Podľa ust. § 4 zákona č. 106/2004 Z.z. o spotrebnej dani z tabakových výrobkov jeho odsekov: (1) Predmetom dane sú tabakové výrobky vyrobené na daňovom území, dodané na daňové územie z iného členského štátu alebo dovezené na daňové územie z územia tretieho štátu. (2) Tabakovým výrobkom sa na účely tohto zákona rozumie cigareta, cigara, cigarka a tabak. (3) Na účely tohto zákona sa rozumie a) cigaretou tabakový povrazec, ktorý 1. je bez ďalších úprav určený na fajčenie a nie je cigarou alebo cigarkou podľa písmena b), 2. sa jednoduchým, nie priemyselným spôsobom vsúva do dutiniek z cigaretového papiera, 3. sa jednoduchým, nie priemyselným spôsobom obalí cigaretovým papierom, b) cigarou alebo cigarkou tabakový povrazec vhodný na fajčenie bez ďalších úprav, a ktorý je 1. celý výlučne z prírodného tabaku, 2. s krycím listom výlučne z prírodného tabaku, 3. s náplňou, ktorú tvorí zmes z kúskov tabaku, nie však vlákna získané rezaním, s vonkajším krycím listom bežnej cigarovej farby, ktorý pokrýva celý tabakový povrazec vrátane prípadného filtra, nie však náustok v prípade cigár s náustkom a s obalovým listom, pričom krycí list aj obalový list sú z rekonštituovaného tabaku, ak jeho jednotková hmotnosť bez filtra alebo náustku nie je nižšia ako 1,2 gramu a ak krycí list je ovinutý do formy špirály v ostrom uhle najmenej 30 stupňov k pozdĺžnej osi celého povrazca, alebo 4. s náplňou, ktorú tvorí zmes z kúskov tabaku, nie však vlákna získané rezaním, s krycím listom bežnej cigarovej farby z rekonštituovaného tabaku, ktorý pokrýva celý tabakový povrazec vrátane prípadného filtra, nie však náustok v prípade cigár s náustkom, ak jednotková hmotnosť tabakového povrazca bez filtra a náustku je 2,3 g a viac a jej vonkajší obvod na jednej tretine jej dĺžky je 34 mm a viac, c) tabakom 1. tabak na fajčenie rezaný alebo inak rozdrobený, zvláknený alebo na pásky zlisovaný, určený alebo vhodný na fajčenie bez ďalšieho priemyselného spracovania, 2. tabakový zvyšok bez ohľadu na účel použitia, upravený na drobný predaj a určený na konečnú spotrebu, ktorý nie je cigaretou podľa písmena a) a cigarou alebo cigarkou podľa písmena b), 3. tabak podľa bodov 1 a 2, na vlastnoručné zhotovenie cigariet, ak obsahuje viac ako 25 % hmotnosti tabakových častíc so šírkou rezu užšou ako 1 mm. (4) Cigaretou sa na účely tohto zákona rozumie aj výrobok, ktorý pozostáva výlučne alebo čiastočne z iných látok ako z tabaku a ktorý spĺňa ostatné podmienky podľa odseku 3 písm. a) s výnimkou podľa ods. 7. (5) Cigarou alebo cigarkou sa na účely tohto zákona rozumie aj výrobok s krycím listom z prírodného tabaku alebo z rekonštituovaného tabaku alebo s krycím listom a obalovým listom z rekonštituovaného tabaku, ktorý pozostáva čiastočne z iných látok ako tabak, a ktorý spĺňa ostatné podmienky podľa odseku 3 písm. b). (6) Tabakom sa na účely tohto zákona rozumie aj výrobok, a) ktorý pozostáva výlučne alebo čiastočne z iných látok ako tabak a ktorý spĺňa ostatné podmienky podľa odseku 3 písm. c) s výnimkou podľa ods. 7, b) ktorý nie je uvedený v odseku 3 písm. c), ak sa ponúka na 1. použitie alebo sa použije ako tabakový výrobok na fajčenie, alebo 2. iný účel ako na fajčenie a je vhodný na fajčenie a upravený na drobný predaj a určený na konečnú spotrebu. (7) Výrobok, ktorý neobsahuje tabak a spĺňa ostatné podmienky podľa odseku 3 písm. a) alebo písm. c), sa nepovažuje za tabakový výrobok, ak je určený na účely podľa osobitného predpisu, 2a) a potvrdenie o tejto skutočnosti vydá Ministerstvo zdravotníctva Slovenskej republiky alebo ním poverená inštitúcia. Z podkladov pripojených v administratívnom spise žalovaného súd zistil, že správny orgán prvého stupňa na základe následnej kontroly písomných colných vyhlásení začal konanie vo veci dodatočného vymerania colného dlhu a po vykonanom dokazovaní vydal rozhodnutie zn. XXXXX/XXXX-XXXX zo dňa 30. júna 2011, ktorým vymeral žalobcovi colný dlh. Dôvodom vydania tohto rozhodnutia bola skutočnosť, že žalobcovi bol prepustený do colného režimu voľný obeh tovar, ktorý bol deklarovaný ako „ovocné prísady do vodných fajok (melasa)“ s nomenklatúrnym zatriedením do PpKN 2403 99 90, pričom vykonanou následnou kontrolou bolo zistené, že uvedené nomenklatúrne zatriedenie je nesprávne. Ako vyplýva z vyššie citovaného čl. 78 Nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Európskeho spoločenstva v znení neskorších predpisov a doplnkov, po prepustení tovaru môžu colné orgány z vlastného podnetu alebo na žiadosť deklaranta colné vyhlásenia opraviť. Podľa čl. 217 ods. 1 Nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Európskeho spoločenstva v znení neskorších predpisov a doplnkov, colné orgány vypočítajú sumu dovozného alebo vývozného cla vyplývajúcu z colného dlhu (ďalej len „sumu cla“) ako náhle majú potrebné údaje, a zapíšu ju do účtovnej evidencie alebo do iného rovnocenného nosiča informácií (zápis). Podľa čl. 220 ods. 1 Nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Európskeho spoločenstva v znení neskorších predpisov a doplnkov, ak suma cla vyplývajúca z colného dlhu nebola zapísaná do účtovnej evidencie v súlade s článkami 218 a 219 alebo ak bola zapísaná do účtovnej evidencie vo výške nižšej ako suma dlžná na základe právnych predpisov, zapíše sa suma cla, ktorá má byť vybratá alebo zostáva na vybratie do 2 dní odo dňa, kedy sa colné orgány o tejto skutočnosti dozvedeli a môžu vypočítať sumu dlžnú na základe právnych predpisov a určiť dlžníka (dodatočné zapísanie do účtovnej evidencie). Táto lehota môže byť predĺžená v súlade s článkom 219. Podľa čl. 221 ods. 1 Nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Európskeho spoločenstva v znení neskorších predpisov a doplnkov, ako náhle je suma cla zapísaná do účtovnej evidencie, musí byť oznámená dlžníkovi v súlade s ustanovenými postupmi. Podľa § 21 ods. 1 písm. a) zákona č. 222/2004 Z.z. o dani z pridanej hodnoty daňová povinnosť pri dovoze tovaru vzniká prepustením tovaru do colného režimu voľný obeh. Podľa § 21 ods. 2 zákona o dani z pridanej hodnoty daňová povinnosť pri tovare podľa ods. 1 vzniká dňom prijatia colného vyhlásenia na prepustenie tovaru do príslušného colného režimu alebo dňom, v ktorom colný dlh vznikol iným spôsobom ako prijatím colného vyhlásenia. Úlohou súdu v tomto konaní bolo preskúmať, či žalovaný postupoval v súlade so zákonom, keď zamietol odvolanie žalobcu a potvrdil rozhodnutie správneho orgánu prvého stupňa, v ktorom sa rozhodlo o povinnosti žalobcu zaplatiť dovozné clo. Na základe vykonanej expertízy bola v odobratých vzorkách potvrdená prítomnosť nikotínu a správny orgán prvého stupňa preto dospel k záveru, že dovezený tovar je tabakom podľa § 4 zákona č. 106/2004 Z.z. o spotrebnej dani z tabakových výrobkov, a je preto predmetom spotrebnej dane z tabakových výrobkov. Žalobca sa proti uvedenému rozhodnutiu správneho orgánu prvého stupňa odvolal. Žalovaný napadnutým rozhodnutím zamietol odvolanie žalobcu a prvostupňové rozhodnutie potvrdil. V súdom preskúmavanej veci medzi účastníkmi konania, ako to vyplýva z obsahu žaloby žalobcu, ako aj zo správneho konania, bola sporná skutočnosť, či správny orgán prvého stupňa oprávnene na základe následnej kontroly písomných colných vyhlásení rozhodol o povinnosti žalobcu zaplatiť dovozné clo za priemyselné výrobky, spotrebnú daň a DPH, a teda, či rozhodol v súlade so zákonom. V zmysle článku 78 Colného kódexu bol správny orgán prvého stupňa oprávnený vykonať následnú kontrolu a opravu colného vyhlásenia. Cieľom následnej kontroly bolo presvedčiť sa o správnosti údajov uvedených v colnom vyhlásení, teda overiť, či tieto údaje zodpovedajú skutočnému stavu. Na vykonanie expertízy týkajúcej sa zloženia predmetného tovaru bolo oprávneným Colné laboratórium CR SR akreditované Slovenskou národnou akreditačnou službou na skúšanie akreditačným osvedčením č. S-132 v zmysle medzinárodnej normy STN EN ISO/IEC 17025:2005. Pri posudzovaní nomenklatúrneho zatriedenia predmetného tovaru správny orgán prvého stupňa aj žalovaný správne vychádzali z harmonizovaného systému opisu a číselného označovania tovaru, zo znenia príslušných poznámok k triedam a kapitolám Spoločného colného sadzobníka, znenia položiek a podpoložiek HS a KN, ako aj z textov vysvetliviek HS a KN, v znení platnom v čase dovozu. Rozhodujúcim dokumentom pre zatriedenie všetkých druhov tovaru je Spoločný colný sadzobník - Nariadenie Komisie č. 1031/2008 z 19. septembra 2008. O výsledku následnej kontroly bol vyhotovený protokol, s ktorým bol žalobca oboznámený. Krajský súd sa na základe najmä výsledkov odbornej expertízy Colného laboratória CR SR uskutočnenej v rámci následnej kontroly stotožnil s názorom žalovaného, že žalobca v colnom vyhlásení uviedol v ods. 31 colného vyhlásenia nesprávny údaj, keď označil dovezený tovar ako prísady do vodných fajok (melasa), čím postupoval v rozpore s prílohou 37 Nariadenia Komisie (EHS) č. 2454/93 z 2. júla 1993, ktorým sa vykonáva Colný kódex Európskeho spoločenstva. Výsledok odbornej expertízy, podrobne vysvetlený v Protokole o následnej kontrole, potvrdil, že dovezeným tovarom bol tabak, pričom podľa popisu tovaru v ods. 31 colného vyhlásenia je zjavné, že tento tovar je určený na fajčenie vo vodných fajkách a mal byť správne zatriedený do PpKN 2403 10 10. Krajský súd v zmysle uvedených zistení mal preukázané, že predmetný tovar predstavuje zmes tabaku do vodných fajok PpKN 2403 10 10 a v zmysle § 4 ods. 2 a 3 písm. c) zákona o spotrebnej dani z tabakových výrobkov je predmetom dane z tabakových výrobkov podľa § 6 uvedeného zákona. Podľa odborných expertíz nachádzajúcich sa v administratívnom spise žalovaného je záver týchto expertíz zhodný v tom, že každá odobratá vzorka svojimi parametrami spĺňa podmienky pre jej zatriedenie do PpKN 240 10 10 Spoločného colného sadzobníka, ako aj to, že žalobcom označené ovocné prísady do vodných fajok, ako tovar, predstavujú nehomogénnu zmes zloženú z nahrubo narezaných tabakových listov, listových žíl a hustej lepkavej hmoty, ktorá spája časti. Ako ďalej z odbornej analýzy vyplýva, podstatnú časť predmetného tovaru tvorili tabakové listy a melasa bola len pridanou zložkou, ktorá tieto tabakové listy spájala. Z charakteru tohto tovaru a najmä účelu jeho použitia je nespochybniteľne zrejmé, že sa jedná o tovar, ktorý bez ohľadu na obsah tabakových listov podlieha podľa ustanovení zákona č. 106/2004 Z.z. spotrebnej dani z tabaku. Preto tvrdenie žalobcu, že predmetný tovar má byť považovaný za tabakový výťažok alebo esenciu súd považuje za ničím nepreukázané tvrdenie. Súd ďalej uvádza, že aj žalobcom predložená špecifikácia zloženia tovaru Middle East Factory, z ktorej vyplýva, že v predmetnom tovare sa nachádza od 10 % do 12 % tabaku, svedčí spolu s Protokolom o skúške Štátneho veterinárneho a potravinového ústavu č. XXXXX/XX, ktorý na žiadosť žalobcu vykonal analýzu dovezeného tovaru, že v odobratej vzorke sa nachádza 12,1 % tabaku v sušine. Akreditovanou metódou v odobratých vzorkách bola taktiež potvrdená prítomnosť nikotínu. Preto tvrdenie žalobcu, že predmetný tovar má byť považovaný za tabakový výťažok alebo esenciu súd považuje za ničím nepreukázané tvrdenie. Súd ďalej uvádza, že aj žalobcom predložená špecifikácia zloženia tovaru J. P. A., z ktorej vyplýva, že v predmetnom tovare sa nachádza od 10 % do 12 % tabaku, spolu s Protokolom o skúške Štátneho veterinárneho a potravinového ústavu č. XXXXX/XX, ktorý na žiadosť žalobcu vykonal analýzu dovezeného tovaru, svedčí tomu, že v odobratej vzorke sa nachádza 12,1 % tabaku v sušine. Akreditovanou metódou v odobratých vzorkách bola taktiež potvrdená prítomnosť nikotínu. Preto žalobcom spochybňované výsledky analýzy Colného laboratória CR SR súd nepovažoval za dôvodné. K námietke žalobcu, že žalobca sa nemal možnosť oboznámiť s jednotlivými dôkazmi, hlavne s výsledkami odbornej analýzy, súd uvádza, že o nedôvodnosti tejto žalobnej námietky svedčí list Colného úradu Košice zo dňa 14.06.2011 zn. XXXXX/XXXX-XXXX, ktorým bol žalobca vyzvaný na vyjadrenie sa k podkladom pre vydanie rozhodnutia, v dôsledku čoho sa žalobca mohol oboznámiť s týmito podkladmi pre vydanie rozhodnutia. Žalobca teda mal možnosť v priebehu správneho konania sa s predmetnými podkladmi oboznámiť, a to aj nahliadnutím do administratívneho spisu žalovaného. K návrhu žalobcu, aby súd vykonal znalecké dokazovanie, pričom neuvádza z akého odvetvia, resp. odboru znaleckej činnosti, súd uvádza, že vzhľadom na skutočnosť, že Colné laboratórium je akreditované Slovenskou národnou akreditačnou službou na skúšanie akreditačným osvedčením č. S-132 v zmysle medzinárodnej normy STN EN ISO/IEC 17025:2005 s názvom „Všeobecné požiadavky na kompetentnosť skúšobných a kalibračných laboratórií“ je aj s poukazom na vyššie citované ust. § 250i ods. 1 O.s.p. návrh žalobcu nedôvodný, pretože súd nemal dôvod pochybovať o oprávnenosti Colného laboratória vykonávať senzorické skúšky fermentovaného tabaku nestranne a dôveryhodne a súd v správnom súdnictve zásadne dokazovanie nevykonáva. Z vyššie uvedených dôvodov má krajský súd preukázané, že správny orgán prvého stupňa vykonal následnú kontrolu colných vyhlásení oprávnene, kontrola a odborná expertíza Colného laboratória CR SR sa uskutočnila v súlade so všeobecne záväznými právnymi predpismi, vrátane medzinárodných dohovorov, najmä pokiaľ ide o Colný kódex. Výsledky kontroly dostatočne potvrdzujú, že predmetný tovar predstavuje zmes tabaku do vodných fajok, má byť zatriedený do PpKN 2403 10 10 a podlieha spotrebnej dani z tabakových výrobkov. Rozhodnutie žalovaného bolo vydané v súlade so zákonom a výška dovozného cla bola žalobcovi vyčíslená v súlade právnymi predpismi. Žalovaný, ako aj správny orgán prvého stupňa dostatočne zistili skutkový stav veci, zabezpečili si potrebné podklady pre svoje rozhodnutie, najmä výsledky odborných expertíz Colného laboratória CR SR, ktoré správne vyhodnotili a vyvodili správny právny záver, s ktorým sa krajský súd stotožnil a v podrobnostiach, ako to vyplýva z vpredu v odôvodnení rozsudku citovaného odôvodnenia rozhodnutia žalovaného, naň preto poukazuje, keďže podstatné žalobné námietky uvedené v žalobe žalobcu boli rovnaké ako odvolacie námietky žalobcu proti prvostupňovému rozhodnutiu správneho orgánu. Ani ostatné nepodstatné námietky žalobcu súd nepovažoval za také, s ktorými by sa žalovaný nevysporiadal v žalovanom rozhodnutí dostatočne. Podľa právneho názoru súdu správne orgány rozhodli v súlade so zákonom, a preto súd žalobu žalobcu v jej medziach podľa § 250j ods. 1 O.s.p. ako nedôvodnú zamietol. Pretože žalobca proti rozhodnutiu žalovaného, ktorého preskúmania sa domáhal a ktorým mu právoplatne bola uložená pokuta 79.386,- eur, nič iné nenamietal a súd môže žalované rozhodnutie preskúmavať len v rozsahu a z dôvodov uvedených v žalobe(§ 250k ods. 1 O.s.p.), súd sa nemohol nad rámec dôvodov žaloby preskúmavaným rozhodnutím zaoberať. O náhrade trov konania rozhodol súd podľa § 250k ods. 1 O.s.p., a preto žalobcovi ako neúspešnému v konaní právo na náhradu trov konania nepriznal. Senát vo veci rozhodol pomerom hlasov 3:0 (§ 3 ods. 9 zákona č. 757/2004 Z.z.). Senát vo veci rozhodol pomerom hlasov 3:0 (§ 3 ods. 9 zákona č. 757/2004 Z.z.). Poučenie: Proti tomuto rozsudku je prípustné odvolanie na Najvyšší súd Slovenskej republiky v Bratislave prostredníctvom Krajského súdu v Košiciach do 15 dní odo dňa doručenia rozsudku, pričom odvolanie musí byť písomné a v takom počte vyhotovení, aby jeden rovnopis zostal na súde a aby každý účastník dostal jeden rovnopis. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napadá, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám uvedeným v § 221 ods. 1 O.s.p., konanie má inú vadu, ktorá mohla mať za následok nesprávne rozhodnutie vo veci a rozhodnutie súdu prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7012200516.3 (dáta aktuálne k 11. 11. 2026). Záväzné je znenie zverejnené súdom.




